กระทรวงวัฒนธรรม จัดทำเส้นทางแสวงบุญในพื้นที่ 5 จังหวัดภาคตะวันออกเฉียงเหนือตอนบน 1 ต่อที่ประชุมคณะรัฐมนตรีอย่างเป็นทางการนอกสถานที่
นายวีระ โรจน์พจนรัตน์ รัฐมนตรีว่าการกระทรวงวัฒนธรรม กล่าวในการลงพื้นที่ตรวจเยี่ยมการดำเนินการพัฒนาแหล่งศิลปวัฒนธรรมและกิจกรรมทางศิลปวัฒนธรรมเพื่อส่งเสริมการท่องเที่ยวทางวัฒนธรรมในพื้นที่กลุ่มจังหวัดภาคตะวันออกเฉียงเหนือตอนบน 1 ว่า ได้มอบหมายให้หน่วยงานในสังกัดจัดเส้นทางเชื่อมโยงการท่องเที่ยวทางประวัติศาสตร์และวัฒนธรรมในกลุ่ม 5 จังหวัด ซึ่งแต่ละพื้นที่มีต้นทุนทางวัฒนธรรมอย่างหลากหลาย ทั้งแหล่งมรดกโลกบ้านเชียง จังหวัดอุดรธานี แหล่งโบราณสถานและโบราณคดีมากถึง 585 แห่ง ชุมชนท่องเที่ยวทางวัฒนธรรมรวม 33 ชุมชน ส่วนใหญ่เป็นศาสนสถาน พิพิธภัณฑ์ท้องถิ่น  สถานปฎิบัติธรรม รวมถึงพระอริยสงฆ์และเกจิอาจารย์ชื่อดังของประเทศไทยเป็นจำนวนมาก 
การประชุมคณะรัฐมนตรีอย่างเป็นทางการนอกสถานที่ ที่จังหวัดหนองคาย กระทรวงวัฒนธรรม จึงเตรียมนำเสนอเส้นทางแหล่งเรียนรู้ทางประวัติศาสตร์และศิลปวัฒนธรรม รวมทั้งประเพณีท้องถิ่นที่มีชื่อเสียงระดับนานาชาติ โดยเฉพาะเส้นทางแหล่งศาสนสถานที่สำคัญคู่บ้านคู่เมือง เสนอโครงการเส้นทางแห่งศรัทธา เสริมสร้างสังคมดีด้วยวิถีแห่งพุทธ ให้ที่ประชุมรับทราบเพื่อเป็นทางเลือกใหม่ส่งเสริมให้ประชาชนและนักท่องเที่ยวเข้ามาในพื้นที่สร้างเศรษฐกิจชุมชนมากยิ่งขึ้น